b'\n_START_ARTICLE_\nGurli\n_START_PARAGRAPH_\nGurli oli helsinkil\xc3\xa4inen yksityiseksi huvialukseksi muutettu troolari, joka upposi 9. tammikuuta 1965. Alus oli 16-metrinen tammipuinen tanskalaisvalmisteinen avomeritroolari. Se oli viiden hengen miehist\xc3\xb6ineen matkalla kohti K\xc3\xb6\xc3\xb6penhaminaa, jossa sen oli m\xc3\xa4\xc3\xa4r\xc3\xa4 menn\xc3\xa4 talvitelakalle ja jatkaa sielt\xc3\xa4 edelleen matkaa Kanarian saarille.\n_START_SECTION_\nOnnettomuus\n_START_PARAGRAPH_\nAlus oli l\xc3\xa4htenyt Helsingin Pohjoisrannasta. Viimeinen ulkopuolisen havainto aluksesta oli, kun se l\xc3\xa4p\xc3\xa4isi Stor Tr\xc3\xa4sk\xc3\xb6n ja Sommar\xc3\xb6n v\xc3\xa4lisen salmen. Noin puolen tunnin kuluttua t\xc3\xa4st\xc3\xa4 M\xc3\xa4kiluodon linnakkeelta havaittiin useita h\xc3\xa4t\xc3\xa4raketteja, mik\xc3\xa4 k\xc3\xa4ynnisti h\xc3\xa4lytyksen. Etsim\xc3\xa4\xc3\xa4n l\xc3\xa4hti ensimm\xc3\xa4isen\xc3\xa4 yhteysalus Purha (pursimies Pekka Kurki). Porkkalanselk\xc3\xa4\xc3\xa4 peitti jo paikoitellen vahva j\xc3\xa4\xc3\xa4peite, joka esti kevyempien alusten liikenn\xc3\xb6innin. Vain j\xc3\xa4\xc3\xa4nmurtokuntoinen yhteysalus ja my\xc3\xb6hemmin merivartioston kelirikkovene saattoivat toimia noissa oloissa. Yksi aluksen viidest\xc3\xa4 miehest\xc3\xa4 l\xc3\xb6ytyi laivan varustukseen kuuluneesta jollasta pahoin paleltuneena mutta hengiss\xc3\xa4. Loput miehist\xc3\xa4 katosivat. Jostain syyst\xc3\xa4 h\xc3\xa4t\xc3\xa4\xc3\xa4n joutuneet eiv\xc3\xa4t k\xc3\xa4ytt\xc3\xa4neet alukseen samana syksyn\xc3\xa4 asennettuja radiolaitteita._NEWLINE_Kadonnut alus l\xc3\xb6ytyi kuukauden kuluttua. Se oli pystyss\xc3\xa4 k\xc3\xb6lins\xc3\xa4 varassa paikassa, josta on 0,7\xc2\xa0meripeninkulmaa Sn\xc3\xb6b\xc3\xa5daniin, 1,5\xc2\xa0meripeninkulmaa Storresk\xc3\xb6h\xc3\xb6n ja 0,7\xc2\xa0meripeninkulmaa M\xc3\xa4kiluotoon. Laivaston sukeltajat laskeutuivat hylylle ja totesivat, ett\xc3\xa4 aluksen kyljet olivat leikkaantuneet auki. _NEWLINE_Haverissa sai surmansa nelj\xc3\xa4 miehist\xc3\xb6n j\xc3\xa4sent\xc3\xa4, joista ainoastaan kahden ruumiit l\xc3\xb6ytyiv\xc3\xa4t my\xc3\xb6hemmin kev\xc3\xa4\xc3\xa4ll\xc3\xa4 j\xc3\xa4iden sulettua._NEWLINE_My\xc3\xb6hemmin Purha hinasi paikalle Valmetin uivan nosturin, joka nosti hylyn. Nosturin vaijereissa hylky matkasi Katajanokan telakalle, jossa se nostettiin maihin ja tutkittiin. Virallinen tutkimus osoitti, ett\xc3\xa4 Porkkalansel\xc3\xa4n ohut j\xc3\xa4\xc3\xa4peite oli leikannut aluksen kyljet auki.'